钦定古今图书集成/明伦汇编/氏族典/第409卷 > 《毘陵夫椒许氏族谱引》明·许鼎臣
## 钦定古今图书集成/明伦汇编/氏族典/第409卷 > 《毘陵夫椒许氏族谱引》明·许鼎臣

古者有族则必有宗，宗其所自出，是以涣而能联，远
而能合。《易》曰：“君子以类族辨物。”于类之中而致辨焉，
盖其慎也。自宗法废而人民离，或遭兵燹，或经流徙一本化为涂人，数传之后且有不知其祖者矣。有志
君子不得不系之以谱。夫谱者，所以类而辨，亲亲之
仁，追远之孝，别嫌之义于是乎在。而不幸遗佚散亡，
无所考证，则孝子痛焉。悲哉！吾许之式微也！宗废而
族散，族散而谱亡，至于今而衰益甚。执数十人而齿
昭穆，而问以高、曾之名、之字、之号、之行事，俱且茫然
而莫识所谓。矧可得而问其世次乎？而且类其亲疏
乎？而且辨其贤否乎？则余不肖，姑未敢谱。通族而先
谱本支。本支者，初原一家也。故家者，族之所自出。天
下虽千万人，而其始原一家之人也。一家兴于仁、孝、
义，而一族之兴焉必矣。故远而传疑，不若近而传信。
同乎其本异者，不如同乎其本同者，以教仁、教孝、教
义。而使百世后之一族，亦犹夫今日之一家，何必公
艺同居，始称善族，则余今日作谱之志也夫。